Tytön äiti ilmoitti asiasta poliisille ja tyttö saatiin lopulta pelastettua.

Amerikkalaisteini katosi Chicagossa sunnuntaina lähdettyään käymään kaupassa.

Tiistaina poliisit kertoivat, että 15-vuotias tyttö on löydetty hengissä ja hän on päässyt takaisin perheensä pariin, mutta vasta järkyttävän rikoksen uhriksi jouduttuaan.

Tyttö joutui miesjoukon ahdistelemaksi ja lopulta joukkoraiskaamaksi. Maanantaina tapahtunut rikos videoitiin ja näytettiin internetissä Facebook Liven välityksellä.

Tytön setä löysi tytön ystävien avulla videon ja onnistui ottamaan siitä kuvakaappauksia todisteeksi poliisille. Tytön äiti ja setä eivät kuitenkaan voineet juuri rikoksen tapahtuessa auttaa tytärtään mitenkään, vaikka he näkivät mitä tälle tapahtuu.

Tytön äiti ilmoitti asiasta heti poliisille, joka onnistuikin löytämään tytön muutaman tunnin kuluttua rikoksen tapahtumisesta.

- Kaikki rikoksesta epäillyt ovat alaikäisiä, Chicagon poliisin tiedottaja Anhony Gugliemi sanoi.

Raiskattu tyttö on sairaalassa hoidettavana.

Tapauksesta kertoivat New York Post, Fox News sekä uutistoimisto AP.

Tytön kimpussa oli videolla 5-6 miestä. Poliisin mukaan erityisen huolestuttavaa on, että ainakin 40 ihmistä katsoi videota Facebook Liven kautta, mutta vain tytön omaiset ilmoittivat tapauksesta viranomaisille.

Maailmalla on tapahtunut viime aikoina muitakin rikoksia, jotka ovat paljastuneet Facebook Liven kautta.

Viime kesänä jengiläinen kuvasi Chicagossa itseään, kun vihollisjengin jäsen ampui hänet kuoliaaksi.

Tammikuussa neljä ihmistä pidätettiin Chicagossa heidän kidutettuaan kehitysvammaista miestä ja videoituaan tapahtuman Facebook Liveen.

Samoin tammikuussa kolme miestä pidätettiin Ruotsissa heidän raiskattuaan nuoren naisen ja kuvattuaan rikoksen Facebook Liveen.